En lang kyststrækning var torsdag forurenet med store klumper paraffin. Hvor det klistrede stof stammer fra, vides ikke.

Kyststrækningen mellem Tversted og Tornby var torsdag eftermiddag og aften forurenet med store klumper af paraffin. Det er uvist hvor det klistrede materiale stammer fra, men i maj oplevede man i Ringkøbing-Skjern Kommune en lignende forurening. Her vurderede man, at der var tale om fem tons, der var blevet hældt overbord fra et skib. Paraffinen ender normalt i Nordsøen når skibene renser deres tanke for det, og hvis skibet er mere end 12 sømil fra kysten, når det sker, dukker stoffet normalt aldrig op i land. Til P4 Nordjylland udtalte Marvin Meyer fra Hjørring Kommune torsdag, at man ikke har kendskab til, hvor paraffinen stammer fra, men at paraffinen ikke er sundhedsskadelig. Forureningen blev efter TV2 Nords oplysninger fjernet torsdag aften.